בניגוד לכל כך הרבה יזמים שהגיעו יש מאין עם ביטחון עצמי מופרז ואפס ניסיון, החבר'ה של מסעדת "בטעם הסיני" עבדו קשה במשך כמה שנים טובות בחברת הקייטרינג המשפחתית שלהם, שסיפקה שירות ללקוחות הצימרים באזור מושב אמנון שברמת כורזים. רק כשהרגישו שצברו מספיק קילומטראז' ורק כשהבינו שהעסק בשל להפוך למסעדה של ממש, עשו את הצעד הבא ופתחו את הדלתות של מעוזם הנוכחי, ואת זה אי אפשר שלא להעריך. ב"טעם הסיני" מבט מבחוץ.
תשומת הלב לפרטים הקטנים ניכרת פחות או יותר בכל אלמנט ואלמנט במסעדת "בטעם הסיני", החל מהעיצוב וכלה בשירות: עוד לפני שיגיעו המנות הראשונות, כבר יונחו על שולחנכם צלחות חלוקה, קערת המרק נתונה בתוך צלחת שטוחה בעלת ידית ארוכה, על מנת שתוכלו להחליף ביניכם את המנות מבלי לקבל כוויה והטקסטורה של האורז הסיני שיוגש לצד המנה העיקרית שלהם תהיה בדיוק, אבל בדיוק כמו שטקסטורה של אורז סיני צריכה להיות (אורז דביק, אבל לא דייסתי כך שניתן לאכול אותו עם מקלות האכילה בלבד, אבל אין כיף יותר מלערסל אותו ברוטב של המנה העיקרית).
גם אם תתאמצו מאוד, לא תצליחו למצוא מסעדה סינית אחת חוץ מ"בטעם הסיני" ברדיוס די רציני. כשלמעשה עד לא מזמן, כדי לאכול ארוחה סינית היינו צריכים להרחיק עד טבריה. אוסיף ואומר שמעטים בתי העסק שמספקים שירותי משלוחים באצבע הגליל ומעטות אף יותר המסעדות שפתוחות עד חצות. האמת? רק על זה מגיע להם לשגשג כאן עוד שנים רבות. חניה: עם זה בטוח שלא תהיה לכם בעיה מחירים: ראשונות 12-18 ₪, אורז ונודלס 25-30 ₪, עיקריות עוף או טופו 39 ₪ ועיקריות בקר 42 ₪ שירות: נעים ומוקפד, יותר מזה אנחנו לא צריכים מתאים ל: החל מסטודנטים מורעבים שלומדים למבחן וצריכים למלא את הבטן וכלה בהורים שרוצים לקחת יום חופש מהבישולים כשר: חיובי ויש גם: בירה סינגה!